## Cultura impulsa la remodelació i construcció de locals de societats musicals amb una subvenció de més d’1 milió d’euros

*** L’import d’estes ajudes ascendix a 1.280.000 euros i consta de dos modalitats: remodelació i construcció
* La Generalitat pretén amb esta iniciativa salvaguardar la cultura immaterial i la tradició musical popular valenciana**

La Conselleria d’Educació, Cultura, Universitats i Ocupació impulsa la remodelació i construcció de locals de les societats musicals de la Comunitat Valenciana a través d’una convocatòria de subvencions que ha publicat en el *Diari Oficial de la Generalitat Valencian*a.

L’import total d’estes ajudes és d’1.280.000 euros i la convocatòria establix dos categories, la modalitat de remodelació, per a la qual destina 880.000 euros i la modalitat de construcció, dotada amb 400.000.

El termini de sol·licitud és de 10 dies hàbils a partir de l’endemà de la publicació en el [DOGV](https://dogv.gva.es/va/resultat-dogv?signatura=2024/11214), per la qual cosa acaba el 13 de novembre.

La Generalitat, a través d’estes ajudes, pretén salvaguardar la cultura immaterial que representen les més de 500 societats musicals de la Comunitat Valenciana pel compromís que representen en la preservació de la tradició musical popular.

En la primera modalitat d’esta convocatòria estan compreses les obres de remodelació i rehabilitació, reforma, millora, adequació i modernització de locals socials en espais existents i les seues instal·lacions.

Per la seua part, la modalitat de construcció comprén les obres de nova construcció, ampliació i habilitació de nous espais de locals socials.

Per a poder sol·licitar les ajudes es requerix que les societats musicals estiguen legalment constituïdes i entre les seues activitats artístiques i formatives permanents figure el sosteniment d’una agrupació instrumental no professional, siga banda o orquestra o el sosteniment d’una escola de música o d’educands.

A més, el pressupost material dels projectes d’inversió no ha de superar els 85.000 euros sense IVA i eixes obres s’han d’executar entre l’1 de gener i el 31 de desembre de 2024.

Cada societat musical pot formular únicament una sol·licitud, els formularis de la qual es poden trobar en els enllaços següents:

Modalitat remodelació [ací](https://www.gva.es/va/inicio/procedimientos?id_proc=15734).

Modalitat construcció [ací](https://www.gva.es/va/inicio/procedimientos?id_proc=21874).

Fecha: 29/10/2024